Ses mynwerkers onder grond vasgekeer ná grondstortingArgieffoto Die National Union of Mineworkers (NUM) het Donderdag gesê hy is “diep ontsteld” oor die nuus van ses mynwerkers wat ondergronds vasgekeer is ná ŉ grondstorting by die Mponeng-myn in Carletonville in Gauteng. Erick Gcilitshana, NUM-hoof van gesondheid en veiligheid, sê dié grondstorting is glo veroorsaak deur ŉ aarskudding wat sowat 1.1 gemeet het. Dit is die derde soortgelyke voorval sedert verlede maand. “Die soek-en-reddingspan is in dié stadium in staat om met een van die mynwerkers ondergronds te kommunikeer. Die reddingsoperasie is amptelik aan die gang gesit. NUM is vasbeslote dat al ses werkers gered sal word,” het Gcilitshana gesê. Die Mponeng-myn is sowat 4 km diep en word gereken as die diepste myn ter wêreld. Meer inligting oor die werkers is nie in dié stadium bekend nie. Die reddingsoperasie is steeds aan die gang.